Il-Grupp Parlamentari ta’ Ħidma fuq id-Dijabete ppreżenta rapport lill-Ispeaker tal-Parlament, Anġlu Farrugia hekk kif temm il-ħidma tiegħu. Dan il-Grupp li twaqqaf f’April li għadda bi qbil bejn iż-żewġ naħat tal-Kamra, wara inizjattiva tal-Kap tal-Oppożizzjoni, Simon Busuttil bl-iskop li jsaħħaħ l-azzjoni u jimxi fuq l-aħjar prattiċi dinjija sabiex, l-epidemija dejjem tikber tad-dijabete, tkun miġġielda. Il-Grupp Parlamentari ta’ Ħidma fuq id-Dijabete ffoka fuq diversi azzjonijiet prinċipali dwar il-kundizzjoni tad-dijabete, fosthom, biex jippromwovi għarfien fost il-membri parlamentari dwar id-dijabete, biex ikun hemm monitoraġġ ta’ Pjan Nazzjonali dwar id-Dijabete f’Malta; u biex ikunu organizzati avvenimenti dwar id-dijabete f’Malta u barra minn xtutna. Dan il-grupp għadu kemm temm il-ħidma tiegħu ta sitt xhur u ppreżenta dokument lill-Ispeaker tal-kamra, Anġlu Farrugia. Il-President ta’ dan il-Grupp, id-Deputat Godfrey Farrugia meta mistoqsi minn tvm.com.mt dwar is-serjetà tad-dijabetà f’Malta qal li jeżistu 2 tipi ta’ dijabete. Id-dijabet tal-Ewwel Tip li tolqot l-aktar lit-tfal u liż-żagħżagħ fejn il-frixa tkun qed tipproduċi ftit jew xejn insulina u d-dijabete tat-Tieni Tip li ġeneralment tolqot lill-adulti mill-età ta’ 40 sena il-fuq. F’Malta 10% tal-popolazzjoni (40,000 persuna) għandhom id-dijabete, it-tieni l-akbar rata fil-Mediterran, b’Ċipru biss qabilna. It-Tabib Farrugia spjega li mid-diskussjonijiet li saru fi ħdan dan il-Grupp Parlamentari, ħareġ li ftit issir emfażi fuq dijabete tal-Ewwel Tip.Jirriżulta li għandna rata għolja ta’ inċidenza ta’ din it-tip ta dijabete  fit-tfal, li qed tiżdied b’20 fil-mija fis-sena. Dan ipoġġina fil-5 l-ogħla post fl-Unjoni Ewropa. Il-medja ta’ inċidenza tat-Tip Tnejn f’Malta hija ta 9.5%, l-aktar għolja minn dik fl-Ewropa. Dr Simon Busuttil qal li l-informazzjoni mressqa fil-laqgħat tal-grupp se jkunu riflessi issa f’dokument li se jipproponi mudell ta’ liġi għall-implimentazzjoni ta’ politika nazzjonali tad-Dijabete f’Malta. Il-pass li jmiss huwa li dan ir-rapport – li fih hemm il-preżentazzjonijiet li saru tul is-sitt laqgħat li saru u fihom saru 17-il konsultazzjonijiet – jingħata lis-Steering Committee tad-Dipartiment tas-Saħħa sabiex jevalwah u joħroġ bl-aħjar rakkomandazzjonijiet għall-esperti fil-qasam tas-saħħa, bil-ħsieb li jkun lest sal-14 ta Novembru meta dakinhar jiġi ċċelebrat il-Jum Dinji tad-Dijabete.